ΓΡΑΠΤΗ ΕΡΩΤΗΣΗ P-1251/97 υποβολή: Karin Riis-Jψrgensen (ELDR) προς την Επιτροπή (2 Απριλίου 1997)

Θέμα: Πέμπτη συνοπτική έκθεση για το ύψος των κρατικών ενισχύσεων στην ΕΕ

Διαπιστώνεται ότι η κρατική ενίσχυση των κρατών μελών της ΕΕ στις βιομηχανίες ολοένα και αυξάνεται. Ως συνέπεια, η αρμόδια υπηρεσία της Επιτροπής ασχολείται με την εξέταση πολύ περισσοτέρων υποθέσεων τα τελευταία χρόνια απ' ότι παλαιότερα. Ταυτόχρονα πρέπει να διαπιστωθεί ότι η ορθή λειτουργία της εσωτερικής αγοράς προϋποθέτει πολύ αυστηρότερους ελέγχους των κρατικών ενισχύσεων, με σκοπό τη μείωσή τους.

Πώς πιστεύει άραγε η Επιτροπή ότι ηπρόταση να εξαιρεθούν ορισμένοι τύποι κρατικής ενίσχυσης από την υποχρεωτική κοινοποίηση (ενίσχυση σε ΜΜΕ, έρευνα και ανάπτυξη, απασχόληση και προστασία του περιβάλλοντος) θα μπορούσε να οδηγήσει σε μείωση των κρατικών ενισχύσεων;

Μήπως θα μπορούσαν να καθορισθούν σαφή και ασφαλή κριτήρια για το περιεχόμενο π.χ. της ενίσχυσης του περιβάλλοντος ή της απασχόλησης, ούτως ώστε το νέο σύστημα να μην χρησιμοποιηθεί για την παροχή συγκεκαλυμμένης ενίσχυσης στη λειτουργία;

Δεν υπάρχει άραγε κίνδυνος το προτεινόμενο σύστημα να έχει ως αποτέλεσμα να μην χρειάζεται πλέον να κοινοποιείται η πλειοψηφία των περιπτώσεων που είναι κάπως «δύσκολες» για τις ΜΜΕ, και επομένως να διαφεύγει από τον έλεγχο της Επιτροπής;

Δεν θα ήταν άραγε καλύτερη λύση να διατεθούν περισσότεροι πόροι στην αρμόδια υπηρεσία;

Απάντηση του κ. Van Miert εξ ονόματος της Επιτροπής (16 Μαΐου 1997)

Η πέμπτη συνοπτική έκθεση της Επιτροπής για το ύψος των κρατικών ενισχύσεων στην ΕΕ δείχνει μια σταθεροποιητική τάση στο συνολικό όγκο των ενισχύσεων υπέρ της βιομηχανίας και μείωση των οριζόντιων ενισχύσεων υπέρ της έρευνας και ανάπτυξης (Ε και Α), των μικρομεσαίων επιχειρήσεων (ΜΜΕ), της προστασίας του περιβάλλοντος και της εξοικονόμησης ενέργειας.

Από την εμπειρία της Επιτροπής απορρέει επίσης ότι τέτοιου είδους ενισχύσεις συνήθως χορηγούνται από τα κράτη μέλη σε πλήρη συμφωνία με τα κριτήρια που δημοσιεύτηκαν από την Επιτροπή και τις γενικές κατευθύνσεις της σχετικά με τις οριζόντιες ενισχύσεις. Εφόσον η εν λόγω ενίσχυση χορηγήθηκε σε συμφωνία με τις γενικές κατευθύνσεις της Επιτροπής, η Επιτροπή αυτή τη στιγμή εξετάζει κατά πόσο θα μπορούσε να καταστήσει τον έλεγχο των κρατικών ενισχύσεων αποτελεσματικότερο, απλουστεύοντας τις διαδικασίες ελέγχου στους τομείς αυτούς. Αυτό θα μπορούσε να της επιτρέψει να εξοικονομήσει πόρους για την εκτίμηση μεγάλων υποθέσεων στρεβλώσεων του ανταγωνισμού, πράγμα που και πάλι θα συμβάλει σε μείωση του συνολικού επιπέδου των ενισχύσεων.

Η απλοποίηση των διαδικασιών ελέγχου για τέτοιου είδους οριζόντιες ενισχύσεις - ενώ συγχρόνως διατηρείται το υπάρχον επίπεδο ελέγχου - θα μπορούσε να επιτευχθεί με κανονισμούς χορήγησης απαλλαγών κατά κατηγορίες δυνάμει του άρθρου 94 της συνθήκης ΕΚ. Μπορούν να καθορισθούν σαφή και αξιόπιστα κριτήρια για τη χορήγηση απαλλαγών κατά κατηγορίες ώστε να αποφευχθεί οποιαδήποτε κατάχρηση της ενίσχυσης για οποιοδήποτε άσχετο σκοπό. Χορήγηση απαλλαγών κατά κατηγορίες μπορούν να προβλεφθούν για τις ΜΜΕ, την Ε και Α, την προστασία του περιβάλλοντος, την απασχόληση και την εκπαίδευση.

Η Επιτροπή δεν προτίθεται να κάνει επιεικέστερο τον έλεγχο των κρατικών ενισχύσεων. Αντίθετα, η χορήγηση απαλλαγών κατά κατηγορίες θα χρησιμεύσει ώστε να κάνει τον έλεγχο των κρατικών ενισχύσεων αυστηρότερο και αποτελεσματικότερο, ανεξάρτητα από οποιαδήποτε απόφαση για τη χορήγηση περισσότερων πόρων στην αρμόδια υπηρεσία.